text: Mange bilister blev snuppet
  24 september 2015 kl. 15.04
  Alt for mange bilister blev taget, lyder det fra politiet efter en uges razzia.
  622 bilister blev stoppet af Sydøstjyllands Politi i kontrollen.
  Politiet kontrollerede især brugen af sikkerhedsseler, og om chaufføren talte i håndholdt mobiltelefon.
  Det gjorde 122 bilister, der alle fik en bøde.
  Og 101 bilister fik en bøde for at køre uden brug af sikkerhedssele.
  - Det er for mange forseelser, siger vicepolitiinspektør Richardt Jakobsen, fungerende leder af færdselsafdelingen i Sydøstjyllands Politi, i en pressemeddelelse.
  - Brugen af sikkerhedssele reducerer sandsynligheden for at blive dræbt med 50 pct., og risikoen for et uheld firedobles ved brug af håndholdt mobiltelefon. Jeg kan derfor kun opfordre til, at man husker selen og lader mobiltelefonen blive i lommen under kørsel, siger Richardt Jakobsen.
  